**עומר אצילי** (נולד ב-27 ביולי 1993) הוא כדורגלן ישראלי המשחק בעמדת הקשר ההתקפי והקיצוני באל עין מליגת העל של איחוד האמירויות.

קריירת מועדונים
---------------

אצילי גדל בשכונת אגרובנק שבחולון. הוא החל את הקריירה שלו במחלקת הנוער של מכבי תל אביב, וכשהיה בן 16 עבר למחלקת הנוער של הפועל ראשון לציון.

### הפועל ראשון לציון

בתחילת עונת 2010/2011 החל להשתלב במשחקי הקבוצה הבוגרת של הפועל ראשון לציון בגביע הטוטו, וב-17 באוקטובר 2011 ערך את הופעת הבכורה שלו בהפועל ראשון לציון בליגת העל, כשנכנס כמחליף במשחק מול בית"ר ירושלים. עד תום העונה ערך בסך הכל חמש הופעות ליגה, וב-12 במאי 2012 כבש את שער הבכורה שלו בליגת העל, בהפסד 1–2 להפועל עכו, אך בתום העונה ירדה הקבוצה לליגה הלאומית. בעונה שלאחר מכן הפך אצילי לשחקן הרכב קבוע, וכבש שישה שערים בליגה הלאומית.

אצילי זכה גם עם הפועל ראשון לציון בגביע הטוטו לליגה הלאומית לעונת 2012/2013(אנ').

### בית"ר ירושלים

אצילי כקפטן בית"ר ירושלים, 2015
ב-30 ביוני 2013 חתם לארבע שנים בקבוצת בית"ר ירושלים, וב-24 באוגוסט ערך את הופעת הבכורה שלו, בהפסד 0–2 להפועל באר שבע. ב-30 במרץ 2014 כבש את שער הבכורה שלו בקבוצה זו, בניצחון 3–0 על מכבי פתח תקווה, ואת עונתו הראשונה בקבוצה סיים עם 19 הופעות ושער אחד. בעונת 2014/2015 כבש שישה שערי ליגה. ב-2 ביולי 2015 ערך הופעת בכורה במסגרת אירופית, במשחק שהסתיים בתיקו 0–0 מול אורדבסי שימקנט הקזחית, במסגרת מוקדמות הליגה האירופית. במשחק הגומלין כבש שער בניצחון 2–1.

בתחילת מרץ 2016 נפצע, ובמועדון הודיעו כי הוא פצוע ולא כשיר לתקופה ממושכת, כשבמהלכה ניסו לשכנע אותו לחתום על הארכת חוזה. מנגד הודיע אצילי כי הוא מסרב לקבל את ההצעה, והוצא מסגל הקבוצה לשני משחקים בהם הפסידה הקבוצה. ב-31 במרץ הועמד לוועדת משמעת פנימית בקבוצה, וקיבל קנס בגובה 10,000 שקלים על תנאי, על כך שבחר לעלות לאימון בניגוד להחלטת הצוות הרפואי של המועדון שטען כי הוא פצוע. ב-11 באפריל הודיע מאמן הקבוצה סלובודאן דראפיץ' לאצילי כי הוא מתוכנן לפתוח בהרכב הראשון במשחק נגד מכבי תל אביב. כתגובה לכך הודיע אצילי לדראפיץ' כי הוא מסרב לפתוח בהרכב ולשחק במשחק, ובעקבות זאת הודח מסגל הקבוצה. בעקבות אותו האירוע הוחלט במועדון להעמיד את השחקן לוועדת משמעת בשנית. ב-24 באפריל, לאחר חודשיים של היעדרות, חזר אצילי לסגל בית"ר ירושלים למשחק נגד מכבי חיפה בו הפסידה בית"ר ירושלים 0–1. ב-25 באפריל הגיש אצילי תביעת בוררות כנגד בית"ר ירושלים בה דרש להשתחרר מיידית מהקבוצה.

עונת 2015/2016 הייתה לעונת הפריצה של אצילי בבית"ר ירושלים במהלכה כבש שבעה שערי ליגה והפך לאחד השחקנים החשובים בקבוצה. אצילי שימש כקפטן של בית"ר ירושלים בתחילת העונה, אך איבד את סרט הקפטן בתום העונה עקב המחלוקות עם המועדון. ב-7 ביולי 2016 כבש אצילי את שער הניצחון במשחק הגומלין של בית"ר ירושלים בניצחון 1–0 על סלובודה טוזלה הבוסנית, במסגרת סיבוב המוקדמות הראשון של הליגה האירופית. ב-21 ביולי כבש צמד שערים בהפסד בית"ר ירושלים 2–3 לאומוניה ניקוסיה הקפריסאית במשחק הגומלין בין הקבוצות במסגרת הסיבוב השני של מוקדמות הליגה האירופית. למרות ההפסד, שעריו של אצילי סייעו לבית"ר ירושלים להבטיח את העפלתה לסיבוב השלישי. ב-27 ביולי 2016 בישל אצילי את השער לעידן ורד נגד ילגבה הלטבית בתיקו 1–1 בשלב השלישי במוקדמות הליגה האירופית. שבוע לאחר מכן כבש אצילי בפנדל את השער הראשון בניצחון 3–0 בגומלין באצטדיון טדי. ב-14 באוגוסט הסתיים הליך הבוררות בין בית"ר ירושלים לאצילי, כשבסיומו נקבע סעיף השחרור מחוזהו בגובה 750 אלף יורו.

### גרנדה

ב-31 באוגוסט 2016 חתם אצילי על חוזה לארבע עונות בגרנדה מהליגה הבכירה בספרד (הלה ליגה). ב-11 בספטמבר 2016 ערך אצילי את הופעת הבכורה שלו במועדון, כששיחק 65 דקות בהפסד 1–2 לאייבר במסגרת המחזור השלישי בליגה, ובסך הכל שותף ב-9 משחקי לה ליגה עד תום העונה, ובשני משחקי גביע המלך הספרדי לשנת 2016/2017.

### מכבי תל אביב

ב-20 ביוני 2017 חזר לישראל וחתם לארבע שנים בקבוצת מכבי תל אביב. את הופעת הבכורה שלו במועדון ערך ב-26 ביוני במשחק מוקדמות הליגה האירופית נגד קיי אף טירנה, ואת שערו הראשון כבש במשחק הגומלין כשבוע לאחר מכן. במחזור השני של עונת 2017/2018 בליגת העל כבש אצילי צמד נגד עירוני קריית שמונה, והספיק לכבוש שלושה שערים נוספים עד לפציעתו שהרחיקה אותו מהמגרשים למשך רוב העונה. הוא חזר למגרשים לקראת סיום העונה בהפסד 2–3 נגד קבוצתו לשעבר בית"ר ירושלים, כבש שער בפנדל והמשיך לכבוש בארבעה משחקים רצופים, ובסך הכל בעונה זו ערך 17 הופעות בליגה וכבש עשרה שערים.

עונה לאחר מכן, תחת המאמן הסרבי ולדימיר איביץ', היה אצילי לאחד מעמודי התווך של הקבוצה בזכייתה באליפות המדינה, לאחר עונה שהסתיימה עם הפסד ליגה בודד ובפער של 31 נקודות מהמקום השני. בסך הכול כבש אצילי 11 שערי ליגה ב-29 הופעות.

### אפאואל ניקוסיה

ב-23 באוגוסט 2020, חתם לשנתיים באפואל ניקוסיה מליגת העל הקפריסאית. ב-17 בספטמבר כבש את שער הבכורה במסגרת הליגה האירופית נגד קייסר בניצחון הקבוצה 4–1. ב-5 בינואר 2021 שוחרר אצילי מאפואל ניקוסיה. במהלך התקופה בקבוצה שותף ב-11 משחקי ליגה, שבהם אצילי כבש 3 שערים מתוך 4 הופעות אך רק במסגרת משחקי הגביע הקפריסאי וכן במסגרת מוקדמות הליגה האירופית של אופ"א.

### מכבי חיפה

ב-13 בינואר 2021 חזר אצילי לישראל וחתם במכבי חיפה לשלוש שנים וחצי. את הופעת הבכורה ערך ב-23 בינואר בניצחון קבוצתו 3–0 על בני סכנין. את שערי הבכורה במועדון כבש ב-17 במרץ במסגרת גביע המדינה בשלב שמינית הגמר כשכבש צמד בניצחון 2–1 על מכבי פתח תקווה. בליגה כבש את שער הבכורה ב-12 באפריל בניצחון החוץ 3–0 על מועדון ספורט אשדוד, משחק בו כבש צמד שערים. את העונה סיים כמלך הבישולים של ליגת העל, עם עשרה בישולים להם הוסיף ארבעה שערים. הוא סיים את העונה כמלך הבישולים של הליגה, אף על פי שהצטרף למכבי חיפה רק באמצע העונה, ועזר לה לזכות בתואר האליפות לאחר עשר שנים שחונות.

ב-7 בפברואר 2022 כבש 4 שערים במחצית הראשונה בניצחון של מכבי חיפה 6–0 על מ.ס. אשדוד, השחקן הרביעי בלבד שעושה זאת בליגת העל. בסך הכל בעונת 2021/2022 סיים אצילי עם 20 שערי ליגה ו-10 בישולים והשלים "דאבל דאבל" אישי. בכך סיים את העונה גם כמלך השערים וגם כמלך הבישולים של הליגה, ונבחר ל"כדורגלן העונה בישראל" ולשחקן העונה של הליגה מטעם אתר ONE וארגון שחקני הכדורגל בישראל. אצילי זכה בעונה זו עם קבוצתו בשלושה תארים: אליפות ליגת העל, גביע הטוטו לליגת העל, והסופר-קאפ הישראלי אלוף האלופים.

בשלב הפלייאוף במוקדמות עונת 2022/2023, אצילי בישל את השער שהעניק למכבי חיפה את כרטיס ההעפלה לשלב הבתים של ליגת האלופות של UEFA, כשבדקה ה-90 הרים כדור מבעיטה חופשית מחוץ לרחבה שגרמה לשער עצמי של כדורגלן הקבוצה היריבה - ולתוצאת תיקו בחוץ 2–2 במשחק הגומלין מול הכוכב האדום בלגרד הסרבית (4–5 למכבי חיפה בסיכום שני המשחקים).

ארבעה ימים לאחר מכן, ב-27 באוגוסט 2022, כבש שלושער והוסיף בישול במחזור הפתיחה של עונת 2022/2023 בליגת העל, בניצחון 4–1 על מכבי נתניה.

ב-11 באוקטובר 2022 כבש את שערי הבכורה שלו בליגת האלופות כשהבקיע צמד בניצחון הביתי 2–0 על יובנטוס האיטלקית, במסגרת שלב-הבתים בליגת האלופות לעונת 2022/2023. בסיומו נבחר אצילי ל"שחקן המצטיין של המשחק" על-ידי UEFA.

בסיום עונת 2022/2023 בליגת העל בכדורגל זכה עם מכבי חיפה באליפות שלישית ברציפות ונבחר שוב לכדורגלן העונה בישראל, כשהוא רושם 21 שערים (מלך השערים של הליגה) ו-12 בישולים (סגן המבשלים של הליגה). זו העונה השנייה ברציפות שהוא מסיים עם "דאבל דאבל".

### אל עין

ב-14 ביוני 2023 חתם אצילי באל עין מליגת העל של איחוד האמירויות. הוא מוצג שם כשחקן רומני ללא כל התייחסות להיותו ישראלי מצד האמריתים. בין היתר כדי שיוכל לנסוע עם הקבוצה למדינות העוינות את ישראל.

ב-5 בדצמבר 2023 במשחק של קבוצתו נגד אהל מטורקמניסטן וסייע לקבוצתו לנצח את המשחק, אצילי כבש שער בכורה בליגת האלופות האסיאתית, ובכך הפך לישראלי הראשון שכובש גם בליגת האלופות האירופאית וגם באסיאתית.

נבחרות ישראל
------------

לזכותו שלוש הופעות בנבחרת הנוער עד גיל 19 של ישראל. ב-8 בספטמבר 2013 ערך את הופעת הבכורה שלו בנבחרת הצעירה עד גיל 21, בניצחון 7–2 מול אזרבייג'ן עד גיל 21, במסגרת מוקדמות אליפות אירופה (יורו) לנבחרות צעירות, וגם עמה לו שלושה הופעות.

באוגוסט 2016 זומן לראשונה לסגל הנבחרת הבוגרת של ישראל לקראת משחקי מוקדמות מונדיאל 2018, וב-5 בסטפמבר 2016 אצילי ערך את הופעת הבכורה שלו בבוגרים כשנכנס כמחליף במחצית השנייה בהפסד הביתי 1–3 מול איטליה.

ב-10 בנובמבר 2022 הודיע על פרישתו מנבחרת ישראל.

חיים אישיים
-----------

סבו מצד אמו הוא יליד בוקרשט, רומניה, ועל כן קיבל אצילי דרכון רומני.

ב-2018 נישא לבת-זוגו הישראלית אור בן דוד. באותה שנה נולד בנם הבכור, ובשנת 2020 נולדה לזוג בת.

### פרשת יחסי המין עם הקטינות

ביוני 2020 נחקרו אצילי וחברו לקבוצה דור מיכה כחשודים בבעילה אסורה בהסכמה, עקב קיום יחסי מין עם שתי קטינות מתחת לגיל 16. בעקבות כך, הודחו מסגל הקבוצה במשחקים אחרונים של הפלייאוף. ביולי 2020 הודיעה הנהלת מכבי תל אביב לשניהם שסיימו את דרכם במועדון עקב פרשה זו. בספטמבר 2020 הודיעה פרקליטות המדינה על סגירת התיק מחוסר אשמה, לאחר שהתברר שהנערות הסתירו מהם את גילן האמיתי. בחלון ההעברות של קיץ 2020, אצילי ומיכה החליטו לחפש קבוצה מחוץ לישראל, וחתמו מראש על חוזים לשנתיים בליגה בקפריסין, כל אחד בקבוצה נפרדת.

ב-24 ביולי 2020 התנצל אצילי על הפרשה.

ביולי 2022, כשנתיים לאחר המקרה, פרסם העיתונאי אלמוג בוקר של חדשות 13 התכתבויות בוואטסאפ בין מיכה ואצילי, שמעידות לכאורה על כך שהשניים חשדו ששתי הנערות עלולות להיות קטינות, ועל כן שקלו אם להביא אלכוהול ו'אבקה' למפגש. בתגובה לפרסומים כפר מיכה בעניין הסמים, וטען לסילוף בשיחות שפורסמו.

באוגוסט 2022 הפרקליטה שסגרה את התיק מחוסר אשמה כשנתיים לפני כן, עו"ד יהודית לייבה, אמרה בראיון כי אמנם מדובר בניצול מחפיר של הנערות, אך מכיוון שהן הציגו את עצמן כבנות 17 וחצי, מעשיהם של אצילי ומיכה אינם פליליים.

תארים
-----

הפועל ראשון לציון
* גביע הטוטו (ליגה לאומית): 2012/2013

מכבי תל אביב
* אליפות: 2018/2019, 2019/2020
* גביע הטוטו: 2017/2018, 2018/2019

מכבי חיפה
* אליפות: 2020/2021, 2021/2022, 2022/2023
* גביע הטוטו: 2021/2022
* אלוף האלופים: 2021

תארים אישיים
* כדורגלן העונה בישראל: 2021/2022, 2022/2023
* שחקן העונה של ליגת העל (אתר ONE וארגון שחקני הכדורגל בישראל): 2021/2022, 2022/2023
* מלך השערים של ליגת העל: 2021/2022, 2022/2023
* מלך הבישולים של ליגת העל: 2020/2021, 2021/2022

סטטיסטיקה
---------

### מועדונים

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. סטטיסטיקות על עונות במועדוני כדורגל.
### נבחרת לאומית

*מעודכן ל-24 בספטמבר 2022*

| נבחרת | שנה | הופעות | שערים |
| --- | --- | --- | --- |
| **ישראל** | 2016 | 2 | 0 |
| 2021 | 1 | 0 |
| 2022 | 3 | 0 |
| סך הכל | 6 | 0 |

קישורים חיצוניים
----------------

ויקישיתוף מדיה וקבצים בנושא **עומר אצילי** בוויקישיתוף
* עומר אצילי, ברשת החברתית אינסטגרם
* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN
* פרופיל, באתר מכבי חיפה
* מלך השירים ושערים: מספר 7 בירוק עם עוד עונה נהדרת, אפילו בעיתון כתבו על זה, סרטון בערוץ "IPFL - מנהלת הליגות לכדורגל", באתר יוטיוב (אורך: 02:07)
* שחקן העונה בליגת ONE ZERO | 2022/23: עומר אצילי!, סרטון בערוץ "IPFL - מנהלת הליגות לכדורגל", באתר יוטיוב (אורך: 01:52)

הערות שוליים
------------

1. ↑  Omer Atzili Stats, Goals, Records, Assists, Cups and more, FBref.com (באנגלית)
2. ↑  Omer Atzili, worldfootball.net (באנגלית)
3. ↑  צפו: כששחקן מכבי תל אביב עומר אצילי הגיע הביתה, לחולון, באתר השקמה חולון
4. ↑  מוטי פשכצקי, ‏הערכה: אצילי סיים את דרכו בבית"ר ירושלים, באתר ערוץ הספורט, 11 באפריל 2016
5. ↑  תומר לוי, ‏גרנאדה אישרה: אצילי חתם בקבוצה ל-4 שנים, באתר ערוץ הספורט, 31 באוגוסט 2016
6. ↑  יניב טוכמן‏, עומר אצילי סובל משבר בכף הרגל, ייעדר בין שלושה לארבעה חודשים, באתר וואלה!‏, 7 בנובמבר 2017
7. 1 2  רז אמיר, ‏רשמי: עומר אצילי חתם לשנתיים באפואל ניקוסיה, באתר ONE‏, 23 באוגוסט 2020
8. ↑  דורון בן דור, ‏לקראת החתימה בחיפה: אצילי שוחרר מאפואל, באתר ONE‏, 5 בינואר 2021
9. ↑  PAEEK vs. APOEL - 28 October 2020 - Soccerway, int.soccerway.com
10. ↑  Kaisar vs. APOEL - 17 September 2020 - Soccerway, int.soccerway.com
11. ↑  APOEL vs. Zrinjski - 24 September 2020 - Soccerway, int.soccerway.com
12. ↑  דורון בן דור, ‏מצהוב לירוק: עומר אצילי חתם במכבי חיפה, באתר ONE‏, 13 בינואר 2021
13. ↑   מכבי חיפה זכתה באליפות המדינה אחרי 10 שנים, באתר וואלה!‏, 30 במאי 2021
14. ↑  שיא בסמי עופר: המספרים המדהימים של אצילי, באתר ערוץ הספורט, 8 בפברואר 2022
15. ↑  מכבי חיפה הביסה 0:4 את מכבי נתניה, אצילי השלים דאבל-דאבל עונתי, באתר וואלה!‏, 21 במאי 2022
16. ↑  עומר אצילי שחקן העונה, ברק בכר: "השנה הבנתי את העוצמה של הקהל", באתר וואלה!‏, 21 במאי 2022
17. ↑  מעל כולם: אצילי נבחר לשחקן העונה בליגת העל, באתר ONE‏, 11 במאי 2022
18. ↑  UEFA.com, Crvena zvezda-M. Haifa | UEFA Champions League 2022/23, UEFA.com (באנגלית)
19. ↑  UEFA.com, M. Haifa-Crvena zvezda | UEFA Champions League 2022/23, UEFA.com (באנגלית)
20. ↑   הדהימה את אירופה: מכבי חיפה ניצחה את יובנטוס, סרטון בערוץ "כאן | חדשות - תאגיד השידור הישראלי", באתר יוטיוב (אורך: 03:24), 11 באוקטובר 2022
21. ↑  UEFA.com, M. Haifa-Juventus | UEFA Champions League 2022/23, UEFA.com (באנגלית)
22. ↑  שלמה וייס‏, עומר אצילי מועמד לתואר השחקן המצטיין של המחזור בליגת האלופות, באתר וואלה!‏, 13 באוקטובר 2022
23. ↑  "יא סלאם עומר הרומני": צפו בשער של אצילי - ערוץ הספורט, באתר Sport5.co.il - אתר ערוץ הספורט, ‏2023-12-20
24. ↑  תומר לוי, ‏הנבחרת מתחדשת: אצילי, מוגרבי וגולסה זומנו לסגל, באתר ערוץ הספורט, 26 באוגוסט 2016
25. ↑  "Italy control Israel for comfortable win; Giorgio Chiellini sent off". *ESPN*. 5 בספטמבר 2016. נבדק ב-13 באוקטובר 2020. `{{cite web}}`:  (עזרה)
26. ↑  בעקבות שריקות הבוז: עומר אצילי בהודעה דרמטית, באתר "סרוגים", 10 בנובמבר 2022
27. ↑  Beno David, Cine e Omer Atzili, golgeterul cu origini românești de la Maccabi Haifa, GSP.ro, ‏3 בינואר 2022
28. ↑  Omer Atzili, worldfootball.net (באנגלית)
29. ↑  ‏היה שמח במיוחד: צפו ברגעי הטירוף בחתונה של עומר אצילי, באתר ספורט1, 3 בינואר 2018
30. ↑  לירון שרון, ‏‏בשעה טובה: בן בכור נולד לעומר אצילי ואור בן דוד, באתר ספורט1, 15 במאי 2018
31. ↑  דודי טל, השחקן המעורב ב"פרשת הקטינות": עומר אצילי מראשון לציון, באתר השקמה ראשון לציון, ‏2020-07-06
32. ↑  אלי סניור, נדב צנציפר, הותר לפרסום: החשודים בפרשת המין עם הנערות - דור מיכה ועומר אצילי, באתר ynet, 6 ביולי 2020  
אדוה דדון, ‏הותר לפרסום: דור מיכה ועומר אצילי הם הכדורגלנים החשודים בפרשת הקטינות, באתר ‏מאקו‏, 6 ביולי 2020
33. 1 2  ספורט הארץ, עומר אצילי יזומן לנבחרת אחרי שהתנצל: "טעיתי בשיקול הדעת באירוע שלא היה צריך לקרות", באתר הארץ, 23 באוגוסט 2021
34. ↑  יניב טוכמן‏, מכבי תל אביב:עומר אצילי ודור מיכה סיימו את דרכם בקבוצה, באתר וואלה!‏, 2 באוגוסט 2020
35. ↑  אלי סניור, הפרקליטות הודיעה: נסגר התיק נגד הכדורגלנים דור מיכה ועומר אצילי, באתר ynet, 21 בספטמבר 2020
36. ↑  רשמית: דור מיכה חתם באנורתוזיס הקפריסאית, באתר ONE‏, 4 בספטמבר 2020
37. ↑  בן גולדפריינד בן מיטלמן, ‏דור מיכה ועומר אצילי מתנצלים: "שגינו, כשלנו", באתר ‏מאקו‏, 24 ביולי 2020
38. ↑  מיכה תיעד את המפגש: "ערב עם שתי קטינות, אמאל'ה". אצילי: "היה קל מדי", באתר וואלה!‏, 27 ביולי 2022
39. 1 2  ‏"יש ניצול מחפיר, אבל אין באצילי ומיכה שום דופי פלילי", באתר ספורט1, 1 באוגוסט 2022
40. ↑  אתר למנויים בלבד עידו רקובסקי, "ניסיון אובססיבי להרוס את תדמיתי": דור מיכה מגיב לפרסום ההתכתבויות, באתר הארץ, 28 ביולי 2022
41. ↑  ההתאחדות לכדורגל בישראל - פרטי שחקן, באתר www.football.org.il

| כדורגלן העונה בישראל |
| --- |
| 

|  |
| --- |
| 1960: לבקוביץ' • 1961: לבקוביץ' • 1962: מתניה • 1963: טיש & חודורוב • 1964: שפיגלר • 1965: ח. לוין • 1966: רוזנטל & שפיגלר • 1968: נומה • 1969: רוזנטל • 1970: שפיגלר • 1971: שפיגלר • 1972: גינדין • 1973: רוזן • 1974: עות'מאן • 1975: בנימין • 1976: מלמיליאן • 1977: טופולנסקי • 1978: מכנס • 1979: אבי כהן • 1980: ויסוקר • 1981: סיני • 1982: מכנס • 1983: מכנס • 1984: אוחנה • 1985: סלקטר • 1986: רן • 1987: מלמיליאן • 1988: אלי כהן • 1989: קלינגר • 1990: סיני • 1991: נ. לוין & בנין • 1992: אבי כהן (הירושלמי) • 1993: חרזי • 1994: ברקוביץ' • 1995: רביבו • 1996: רביבו • 1997: אוחנה • 1998: אבוקסיס • 1999: רוסו • 2000: אלימלך • 2001: בניון • 2002: רוסו • 2003: דגו • 2004: דוידוביץ' • 2005: טל • 2006: בוקולי • 2007: זנדברג • 2008: אלברמן • 2009: אניימה • 2010: ורמוט • 2011: רפאלוב • 2012: סבע • 2013: עטר • 2014: זהבי • 2015: זהבי • 2016: ברדה • 2017: ויטור • 2018: ממן • 2019: מיכה • 2020: גלזר • 2021: ג'וש כהן • 2022: אצילי • 2023: אצילי |

 |

| מלך השערים של ליגת העל |
| --- |
| 

|  |
| --- |
| 1950: מרימוביץ' • 1952: גלזר • 1954: שפיגל • 1955: אלמליח • 1956: א. לוי ומיכאלוב • 1957: גינזבורג • 1958: ר. לוי • 1959: אמר • 1960: ר. לוי • 1961: רצאבי וש. לוי • 1962: ש. לוי ונזרי • 1963: רצאבי • 1964: אשכנזי • 1965: אשכנזי וי. מזרחי • 1966: שפיגלר ורומנו • 1968: שפיגלר • 1969: שפיגלר • 1970: רומנו • 1971: בן רימוז' • 1972: שהרבני • 1973: רומנו • 1974: אלון • 1975: רומנו • 1976: מכנס • 1977: פרץ • 1978: לביא • 1979: מכנס ומיאלי • 1980: לביא • 1981: פיטוסי • 1982: מכנס • 1983: מכנס • 1984: לביא • 1985: לביא • 1986: מלמיליאן ורבינזון • 1987: יאני • 1988: ארמלי • 1989: טבק • 1990: מלמיליאן • 1991: לוין • 1992: א. מזרחי • 1993: א. מזרחי • 1994: א. מזרחי • 1995: רביבו ותורג'מן • 1996: רביבו • 1997: קקון • 1998: א. מזרחי • 1999: קוביקה • 2000: טובי • 2001: נמני • 2002: רפואה • 2003: הולצמן ואברג'יל • 2004: הולצמן וחיים • 2005: קולאוטי • 2006: הולצמן • 2007: עזרן • 2008: יבואה • 2009: אבו חצירא, יצחקי ועטר • 2010: ארבייטמן • 2011: תמוז • 2012: א. סבע • 2013: עטר • 2014: זהבי • 2015: זהבי • 2016: זהבי • 2017: קיארטאנסון • 2018: ד. סבע • 2019: שהר • 2020: רוקאביציה • 2021: רוקאביציה • 2022: אצילי • 2023: אצילי |

 |